b'\n_START_ARTICLE_\nBitka pri Saratogi\n_START_PARAGRAPH_\nBitka pri Saratogi je bila pravzaprav niz bitk v ameri\xc5\xa1ki vojni za neodvisnost, ki so se odvijale v bli\xc5\xbeini kraja Saratoga Springs, kakih 240 km severno od New Yorka.\n_START_SECTION_\nBitka pri Freemanovi farmi\n_START_PARAGRAPH_\nPrva bitka se je zgodila 19. septembra 1777, ko je kakih 4.000 britanskih vojakov pod poveljstvom generala Johna Burgoyna na poti iz Kanade proti spodnjemu toku reke Hudson (tam naj bi se pridru\xc5\xbeili enotam generala sira Williama Howeja) pri neki farmi naletelo na kakih 3.000 ameri\xc5\xa1kih prostovoljcev pod vodstvom generala Benedicta Arnolda. Ta bitka se je kon\xc4\x8dala neodlo\xc4\x8deno po dveh urah boja, v katerih sta obe strani utrpeli hude izgube. Britanci so se umaknili v bli\xc5\xbenji gozd, ameri\xc4\x8dani pa so zasedli nove polo\xc5\xbeaje na vi\xc5\xa1je le\xc5\xbee\xc4\x8dem terenu pri Bemis Heights malce ju\xc5\xbeneje od farme.\n_START_SECTION_\nBitka pri Bemis Heights\n_START_PARAGRAPH_\nKljub velikim izgubam se je britanski general Burgoyne odlo\xc4\x8dil, da bo napadel nove ameri\xc5\xa1ke polo\xc5\xbeaje, kar se je zgodilo 7. oktobra. Burgoyne se v tem trenutku ni zavedal, da so Ameri\xc4\x8dani dobili okrepitve in, da je medtem njihovo \xc5\xa1tevilo naraslo na 5.000 mo\xc5\xbe. Pridru\xc5\xbeili so se jim namre\xc4\x8d vojaki na \xc4\x8delu z generalom Horatiom Gatesom. Ameri\xc4\x8dani so bili na napad pripravljeni in so odgovorili s hitrim protinapadom ter prisilili britance k umiku. Britanci so se ob hudih izgubah umaknili kakih 19 km severno in se tam vkopali. Temu je sledila obkolitev in 17. oktobra je John Burgoyne priznal poraz.\n_START_SECTION_\nRazplet\n_START_PARAGRAPH_\nV pogojih predaje, ki so postali znani kot Sarato\xc5\xa1ka konvencija, so Britanci pristali na umik iz ZDA. Ameri\xc4\x8dani naj bi jih po tej konvenciji spremili do Bostona, od koder naj bi odpluli proti Angliji. Konvencija pa je propadla, ker Kontinentalni kongres ni hotel ratificirati dokumenta. Burgoyne in njegovi vojaki so tako postali vojni ujetniki do kon\xc4\x8dnega podpisa mirovnega sporazuma.'